Aquest Dictamen té per objecte el Projecte de decret pel qual s'estableix el currículum del cicle formatiu de grau superior d'educació infantil.
El Projecte consta d'un preàmbul, onze articles, una disposició addicional, dues disposicions transitòries, una disposició derogatòria, dues disposicions finals i un annex.
En el preàmbul es descriu el marc normatiu en el qual s'insereix la norma projectada i l'objectiu, que és establir el currículum del cicle formatiu de grau superior d'educació infantil, que condueix a obtenir el títol de tècnic mitjà corresponent.
Aquest currículum s'estableix a partir de les necessitats de qualificació professional detectades a Catalunya, la pertinença al sistema integrat de qualificacions i formació professional i a la possibilitat d'adequar-lo a les necessitats específiques de l'àmbit socioeconòmic dels centres.
Aquest objectiu es desenvolupa en els onze articles que conté la norma i en l'annex.
Els articles 2 a 6, 8 i 9 remeten als apartats corresponents de l'annex: la identificació del títol i del perfil professional, el currículum, la incorporació de la llengua anglesa en el cicle formatiu, la determinació dels espais, els requisits del professorat, el règim de convalidacions i les correspondències.
L'article 7 determina l'accés al títol i a altres ensenyaments; l'article 10 regula els crèdits ECTS (European Credit Transfer System) al títol, a l'efecte de facilitar les convalidacions; i l'article 11 assenyala la vinculació amb capacitats professionals.
Pel que fa a la disposició addicional, s'estableix que els elements inclosos en la norma no constitueixen una regulació de l'exercici de cap professió titulada.
La disposició transitòria primera remet a la normativa que permet convalidar els mòduls professionals del títol de formació professional que s'extingeix, i la segona remet a la norma que estableix el procediment per a completar els estudis del títol que s'extingeix.
La disposició derogatòria es refereix al Decret 182/1998, de 8 de juliol, pel qual s'estableix el currículum del cicle formatiu de grau superior d'educació infantil.
La disposició final primera preveu que la consellera d'Ensenyament pot desenvolupar el currículum en les modalitats presencial i a distància, el pot adequar a les característiques de l'alumnat amb necessitats educatives especials i pot autoritzar la reorganització de les unitats formatives, tot respectant els mòduls professionals establerts.
I la disposició final segona preveu que la direcció general competent pot adequar el currículum a les característiques de l'alumnat amb necessitats educatives especials, i pot, així mateix, autoritzar la reorganització de les unitats formatives, tot respectant els mòduls professionals establerts, en el cas de persones individuals i de centres educatius concrets.
Finalment, l'annex estableix la identificació del títol, el perfil professional, la relació entre les qualificacions i les unitats de competència del Catàleg de qualificacions professionals de Catalunya incloses en el títol i les del Catàleg nacional de qualificacions professionals, el camp professional, el currículum, la incorporació de la llengua anglesa en el cicle formatiu, els espais, els requisits del professorat, les convalidacions i les correspondències.
En casos com el present, en què es dictamina sobre un projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta, comprovar que s'hagin seguit els tràmits procedimentals previstos en la llei per a l'elaboració i, especialment, analitzar la legalitat del text normatiu.
Atesa la matèria que regula el Projecte de decret, que s'ha descrit en el primer fonament jurídic, la competència per a dictar-lo és la reconeguda en l'article 131.3.c) de l'Estatut en matèria d'ensenyament 'establiment dels plans d'estudi corresponents, inclosa l'ordenació curricular', en què s'actua en règim de compartició, en els termes que assenyala l'article 111 del mateix Estatut.
La Generalitat de Catalunya, per tant, té competència suficient per a aprovar la norma projectada.
En aquest supòsit, també existeix una previsió genèrica en la disposició final tercera de la Llei 12/2009, d'educació, esmentada, d'acord amb la qual 'S'autoritza el Govern perquè dicti les disposicions necessàries per a desplegar i executar aquesta llei, sens perjudici de les habilitacions expresses de desplegament i execució que aquesta llei estableix a favor del Departament'.
I s'estableix una habilitació específica en l'article 62.8 de la Llei 12/2009, d'acord amb la qual 'Pertoca al Govern, d'acord amb el que determinen aquest article i l'article 53, establir el currículum corresponent a les diverses titulacions que integren l'oferta de formació professional inicial i determinar els mecanismes de col·laboració amb els agents educatius, econòmics i socials, amb les universitats i amb les empreses'.
La tramitació del decret projectat fou iniciada i impulsada per la Direcció General de Formació Professional Inicial i Ensenyaments de Règim Especial.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte de decret, conté la justificació de la necessitat de la disposició i l'adequació als fins que es persegueixen, el marc normatiu en què s'insereix la norma, la relació de les disposicions afectades pel Projecte i la taula de vigències i derogacions resultants, la competència de la Generalitat sobre la matèria, la relació motivada de les persones i les entitats a les quals s'atorga el tràmit d'audiència, la llista de departaments o altres organismes participants en l'elaboració de la proposta, i la procedència de sotmetre l'expedient a informació pública.
La memòria d'avaluació d'impacte de les mesures proposades que s'ha d'annexar a la memòria general (ex article 64.1 de la Llei 26/2010) conté un informe d'impacte econòmic i social, un informe d'impacte pressupostari, un informe d'impacte normatiu i un informe d'impacte de gènere.
L'informe d'impacte pressupostari estableix que la disposició projectada no té cap incidència en els pressupostos de la Generalitat, ja que mitjançant el Projecte s'estableix el currículum, però no la implantació del cicle formatiu a Catalunya.
S'ha sol·licitat a l'Institut Català de les Dones l'informe d'impacte de gènere que exigeix l'article 64.3.d) de la Llei 26/2010, el qual consta incorporat a l'expedient.
Aquest informe, que proposa incloure determinats continguts en el Projecte, ha estat degudament valorat per la direcció general impulsora de la norma en una nota de 6 de novembre de 2012, que justifica els motius pels quals, en la norma projectada, únicament s'ha inclòs d'una manera parcial un dels continguts proposats.
El Consell Escolar de Catalunya també ha emès un informe, el qual valora positivament el contingut del Projecte de decret, sense formular-hi observacions.
En el tràmit d'audiència han participat les entitats assenyalades en els antecedents i s'ha obert el tràmit d'informació pública, sense que s'hi hagin presentat al·legacions.
Pel que fa al tràmit d'audiència interdepartamental, l'informe jurídic final indica que aquest tràmit es va realitzar degudament mitjançant l'entorn electrònic SIGOV, i que els departaments no hi van fer cap observació.
D'acord amb el que estableix l'article 65 de la Llei 26/2010, l'advocada de la Generalitat i l'advocada en cap del Departament d'Ensenyament van informar favorablement sobre la tramitació i el contingut del Projecte normatiu.
Clou l'expedient el certificat del secretari del Consell Tècnic, segons el qual ha quedat vista la iniciativa SIG13ENS0316 sobre el Projecte de decret pel qual s'estableix el currículum del cicle formatiu de grau superior d'educació infantil, amb caràcter previ a la sol·licitud de dictamen a la Comissió Jurídica Assessora.
El Projecte, doncs, s'ha tramitat correctament des de la perspectiva de la legalitat vigent.
Anàlisi del contingut del Projecte
El contingut del Projecte s'ha d'examinar en vista del marc normatiu, constituït fonamentalment per la Llei 12/2009, de 10 de juliol, d'educació, i el Reial decret 1394/2007, de 29 d'octubre, pel qual s'estableix el títol de tècnic superior d'educació infantil i se'n fixen els ensenyaments mínims, el qual actua com a normativa bàsica.
D'altra banda, cal tenir en compte les observacions formulades en els dictàmens 188/12, 237/12, 393/12, 413/12, 3/13 i 121/13, incloses les relatives al detall extrem de les bases estatals, ja que versen sobre projectes de decret amb contingut molt similar al que ara s'examina.
Des d'aquest marc, doncs, es formulen les observacions següents:
Les disposicions transitòries primera i segona obeeixen a la proposta formulada per aquesta Comissió en els dictàmens 188/12 i 237/12 precitats, en el sentit que es recomanava exposar el marc normatiu dins del qual es podia efectuar el pas del títol a extingir al nou títol i, si escau, els sistemes per a completar els estudis previstos en el decret fins llavors vigent per tal d'obtenir el títol regulat en el Projecte.
La direcció general competent ha tingut en compte aquesta proposta de la Comissió i a aquest efecte ha incorporat al text dues disposicions transitòries sobre aquests aspectes.
Un comentari semblant mereixen les disposicions finals primera i segona, que inicialment es preveien com a disposicions addicionals, però que s'han reconvertit en finals i se n'ha modificat el contingut, d'acord amb les consideracions efectuades per la Comissió en els dictàmens citats anteriorment.
Pel que fa als annexos, es formulen les observacions següents:
a) La identificació del títol (apartat 1) i el perfil professional (apartat 2) es corresponen amb l'establert en l'article 2 'l'apartat 1', i en els articles 3, 4 i 5 'l'apartat 2', del Reial decret 1394/2007.
Pel que fa a la durada del cicle formatiu del Projecte, s'estableix en 2.000 hores, d'acord amb l'article 2 del Reial decret precitat.
b) La relació entre les qualificacions i les unitats de competència del Catàleg de qualificacions professionals de Catalunya incloses en el títol i les del Catàleg nacional de qualificacions professionals (apartat 3) és correcta en vista de l'article 6 del Reial decret, en la mesura que esmenta totes les qualificacions professionals previstes en aquest article.
c) També l'apartat 4, relatiu al camp professional, s'ajusta al que determina l'article 7 del Reial decret 1394/2007.
d) L'apartat 5, relatiu al currículum, segons es diu en la memòria d'avaluació d'impacte normatiu (pàgina 121), implica dues accions principals: l'ampliació i l'aprofundiment de la normativa bàsica estatal.
Tot i així, la competència de les administracions educatives per a establir o adaptar currículums dels ensenyaments del sistema educatiu està força predelimitada per la normativa bàsica estatal, té un caràcter altament tècnic i comprèn les decisions sobre ampliació i compleció de continguts i l'atribució de l'horari dins els límits preestablerts.
Feta, doncs, aquesta constatació, aquesta Comissió Jurídica Assessora no ha de formular-hi més observacions, especialment en aquest cas, en què els òrgans especialitzats materialment 'la mateixa Administració i el Consell Escolar' no han suscitat cap problema d'ordre tècnic.
e) L'apartat 6 de l'annex incorpora la llengua anglesa en el cicle formatiu, en compliment del previst en l'article 12 de la Llei 12/2009 i en l'article 3.c) del Decret 284/2011, de '1 de març, d'ordenació general de la formació professional inicial ('Adquirir la competència lingüística instrumental en la llengua o llengües estrangeres adients a l'àmbit professional de treball').
f) L'apartat 7 determina els espais formatius i les superfícies corresponents d'aquests espais.
Pel que fa als espais formatius, coincideixen amb els previstos en l'annex II del Reial decret 1394/2007 i amb les superfícies determinades per a cadascun dels espais; aula polivalent i taller de serveis socioculturals.
Sens perjudici del que ja s'ha fet constar en d'altres pronunciaments d'aquesta Comissió Jurídica Assessora en dictàmens emesos sobre projectes de decret curriculars (dictàmens 188/12, 216/12, 217/12 i 237/12), quant a l'abast de la normativa bàsica de l'Estat i el detall extrem a l'hora de fixar diversos requisits bàsics 'més propi de l'exercici de la potestat reglamentària de desplegament que no pas de la normativa bàsica (ateses les competències compartides regulades en l'article 111 de l'Estatut, que haurien de permetre establir polítiques pròpies)', aquesta Comissió ha d'advertir a l'Administració proposant que, en l'apartat 7 de la proposta sotmesa a dictamen, falta regular els equipaments d'acord amb la regulació de mínims estatal (article 11 i annex II del Reial decret 1394/2007).
g) L'apartat 8, que incorpora els requisits del professorat, s'adequa a l'establert en l'annex III, apartats A, B i C del Reial decret 1394/2007.
Tanmateix, en el punt 3 de la proposta sotmesa a dictamen, referit al 'Professorat de centres de titularitat privada o de titularitat pública diferent del Departament d'Ensenyament' consten, en la titulació dels primers mòduls professionals, les titulacions de 'Llicenciat o llicenciada en totes les seves especialitats' i 'Llicenciat o llicenciada en treball social', mentre que l'annex III.C, es refereix a 'Diplomat en educació social', que no figura en el Projecte de decret, i a 'Diplomat en treball social'.
De l'expedient no resulta que s'hagi justificat o motivat aquestes modificacions.
Sembla que es tracti d'un error, en cas contrari s'hauria de revisar i adequar aquest punt a la normativa bàsica estatal.
Igualment, cal observar que, a la darrera casella de titulacions, es repeteix 'Diplomat o diplomada en educació social', quan previsiblement el que es volia reflectir és el títol de 'Diplomat o diplomada en treball social', d'acord amb el contingut del Reial decret citat.
h) Els apartats 9 i 10 determinen, respectivament, les convalidacions i les correspondències, i es correspon amb el que disposen els annexos IV i V del Reial decret 1394/2007.
Es pot elevar al Govern per a la seva aprovació el Projecte de decret pel qual s'estableix el currículum del cicle formatiu de grau superior d'educació infantil.